Nogtans bly SA 'n land van hoop | Netwerk24
Nogtans bly SA 'n land van hoop
Deur Sarel van Wyk, Rustenburg 09 Februarie 2021 05:06
Beeld berig (01.02) heel gepas oor die skok wat adjunkhoofregter Raymond Zondo uitspreek oor die totale gebrek aan enige erkenning en enige aksie deur verantwoordelike ANC-ministers, direkteurs-generaal en portefeuljekomitees van die parlement asook individuele LP's.
En dit ten spyte van die magdom bewyse van, en verslae oor massiewe wanbestuur en -prestasie en die ongelooflike skaal en omvang van korrupsie in die regering. En wat veral by staatsdiens- en verwante organisasies gedurende die afgelope jare gebeur het en toegelaat is (deur wat eendag seker nog as die Jacob Zuma-regime beskryf sal word).
Daarby kan dik boeke natuurlik geskryf word oor die aktiewe ondersteuning en beskerming van Zuma en sy misdadige trawante deur 'n groot deel van die regering.
Nogtans bly Suid-Afrika 'n land van hoop en ryk in bronne en geleenthede, mits gewone mense – ryk en arm – oor kleur-, herkoms-, politieke en ander grense heen kan saamstaan teen diegene wat bewys het dat hulle geen integriteit het nie. En boonop die slagspreuk van "ons doen dit vir die mense" misbruik om hul misdade mee te kamoefleer.